Diari Oficial de la Generalitat Valenciana


Sumari del DOGV 9789, del 15-02-2024 (2024/1250)

DECRET 20/2024, de 13 de febrer, del Consell, pel qual es deroga el Decret 13/2023, de 17 de febrer, del Consell, pel qual es crea la Unitat Valenciana d'Emergències, i es modifica el Decret 129/2018, de 7 de setembre, del Consell, pel qual s'aprova el Reglament del Servici de Bombers Forestals de la Generalitat.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/02/13/20/dof/vci/html**

### Dades del document

Número de DOGV
:   9789

Data del DOGV
:   15-02-2024

Secció del DOGV
:   I. DISPOSICIONS GENERALS

Número del document
:   2024/1250


Data del document
:   13-02-2024

Organisme emissor
:   Conselleria de Justícia i Interior

Tipus de document
:   Decret

Anàlisi jurídica

 Descriptors 

:   * Conselleria de Justícia i Interior
    * protecció civil
    * legislació
    * programa d'ensenyament
    * lluita contra incendis
    * voluntariat social
    * formació professional
    * formació en el lloc de treball
    * personal de serveis
    * qualificació professional

DECRET 20/2024, de 13 de febrer, del Consell, pel qual es deroga el Decret 13/2023, de 17 de febrer, del Consell, pel qual es crea la Unitat Valenciana d'Emergències, i es modifica el Decret 129/2018, de 7 de setembre, del Consell, pel qual s'aprova el Reglament del Servici de Bombers Forestals de la Generalitat. [2024/1250]  
PREÀMBUL  
  
En data 21 de febrer de 2023 es va publicar en el Diari Oficial de la Generalitat Valenciana, el Decret 13/2023, de 17 de febrer, del Consell, pel qual es crea la Unitat Valenciana d'Emergències. En la seua disposició transitòria única establix, entre altres, una fase d'implementació II, per la qual, abans d'un any des de la data de la seua publicació, haurien de completar-se determinats aspectes referits a la duplicació del personal tècnic de les unitats helitransportades, així com la dotació de la resta de llocs tècnics de comandament i control de la Societat Valenciana de Gestió Integral d'Emergències (SGISE).  
A la vista del contingut en el decret indicat i atés que contempla una sèrie de compromisos i objectius que impliquen un important esforç pressupostari, tals compromisos, per raons organitzatives, d'eficiència en la despesa pública i de racionalització del sector públic instrumental, en este moment, han perdut la seua vigència i han quedat solapats, d'acord amb la Llei 4/2017, de 3 de febrer, per la qual es crea l'Agència Valenciana de Seguretat i Resposta a les Emergències, per altres fórmules de coordinació en matèria d'emergències, que resulten més raonables i asseguren una major eficiència en la despesa pública.  
En este sentit, s'ha de posar en relleu que el Consell ha mamprés un procés de revisió en profunditat del sector públic instrumental de la Generalitat, amb l'objectiu de revertir la tendència de creació de nous ens que suposen duplicitat amb altres d'existents. Amb esta premissa, la Llei 8/2023, de 27 de desembre, de pressupostos de la Generalitat per a 2024, contempla algunes mesures d'optimització que redundaran en una disminució dels recursos que la Generalitat posa a la disposició d'estos ens, així com altres mesures d'estalvi derivades de la reducció de l'estructura del Consell i del personal eventual al seu servici, i que tindran continuïtat al llarg de la legislatura per a abundar en l'ús eficaç i eficient dels recursos públics.  
En este context i tenint en compte que el decret esmentat preveu una entrada en vigor en diferents fases, les quals es consideren inviables tant pels terminis establits, com per l'absència de sostenibilitat financera, i atenent el que es disposa en l'article 3 de la Llei 40/2015, d'1 d'octubre, de règim jurídic del sector públic, pel qual les administracions públiques han de respectar en la seua actuació els principis d'economia, suficiència i adequació estricta dels mitjans als fins institucionals, així com el principi d'eficiència en l'assignació i utilització dels recursos públics, i al·ludint raons organitzatives i de racionalització del sector públic instrumental, no havent tingut en l'actualitat la Unitat Valenciana d'Emergències una posada en marxa efectiva, ni aconseguit els objectius per als quals va ser creada, es considera necessari derogar el decret pel qual es crea esta, mitjançant l'aprovació de la present norma, la qual s'ajusta als principis de bona regulació establits en l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Si bé el decret objecte de derogació, en la disposició final primera, contempla la modificació de l'article 2, apartat 2n, de l'article 3, apartat 4t, de l'article 10 i de l'article 29, apartats 2n i 3r del Decret 129/2018, de 7 de setembre, del Consell, pel qual s'aprova el Reglament del Servici de Bombers Forestals de la Generalitat, la vigència dels quals es considera pertinent mantindre en els termes descrits en la present disposició final primera.  
D'acord amb l'article 18.f de la Llei 5/1983, de 30 de desembre, de la Generalitat, del Consell, oïts els sectors i les administracions públiques afectades, i amb l'informe previ favorable del Ple de la Comissió de Protecció Civil de la Comunitat Valenciana, a proposta de la consellera de Justícia i Interior, conforme el Consell Jurídic Consultiu de la Comunitat Valenciana, i amb la deliberació prèvia del Consell, en la reunió de 13 de febrer de 2024,  
DECRETE  
  
Article únic. Derogació normativa  
Es deroga el Decret 13/2023, de 17 de febrer, del Consell, pel qual es crea la Unitat Valenciana d'Emergències.  
  
  
DISPOSICIÓ ADDICIONAL  
  
Única. Incidència pressupostària  
L'aplicació d'este decret no implicarà l'increment de despesa en el pressupost de la Generalitat, i serà atesa amb els mitjans personals i materials existents.  
  
  
DISPOSICIÓ FINAL  
  
Primera. Modificació del Decret 129/2018, de 7 de setembre, del Consell, pel qual s'aprova el Reglament del Servici de Bombers Forestals de la Generalitat  
1. Es modifica l'article 2, apartat 2n, del Reglament del Servici de Bombers Forestals de la Generalitat, aprovat pel Decret 129/2018, de 7 de setembre, del Consell, que queda redactat en els termes següents:  
«Article 2.2  
2. Es denomina «operatiu» el conjunt de mitjans humans, materials i recursos de l'Agència Valenciana de Seguretat i Resposta a les Emergències, posats a la disposició de l'emergència, així com als d'altres administracions públiques que s'adscriguen a este, d'acord amb el procediment establit en cada cas.»  
  
2. Es modifica l'article 3, apartat 4t, del Reglament del Servici de Bombers Forestals de la Generalitat, aprovat pel Decret 129/2018, de 7 de setembre, del Consell, que queda redactat en els termes següents:  
  
«Article 3.4  
4. El Servici de Bombers Forestals té la consideració d'agència integrada en el catàleg de servicis inclosos en el Sistema Integrat de Gestió d'Emergències 1.1.2 de la Comunitat Valenciana.»  
3. Es modifica l'article 10 del Reglament del Servici de Bombers Forestals de la Generalitat, aprovat pel Decret 129/2018, de 7 de setembre, del Consell, d'acord amb la redacció següent:  
«Article 10. De la direcció del servici  
1. La direcció del Servici de Bombers Forestals serà exercida per la persona titular de la direcció de l'Agència Valenciana de Seguretat i Respostes a les Emergències o del departament de la Generalitat competent en matèria d'emergències, a qui correspon l'execució i compliment de les competències en este àmbit, el comandament ordinari del Servici de Bombers Forestals i la coordinació i més alta inspecció de les seues dotacions i instal·lacions.»  
4. Es modifica l'article 29, apartats 2n i 3r, del Reglament del Servici de Bombers Forestals de la Generalitat, aprovat pel Decret 129/2018, de 7 de setembre, del Consell, que queda amb la redacció següent:  
  
«Article 29. 2. 3.  
2. La mesa de coordinació estarà integrada pels membres següents:  
  
a) La presidència l'exercirà la persona titular de la direcció de l'Agència Valenciana de Seguretat i Resposta a les Emergències, o, en la seua absència o per delegació, la persona titular de la Subdirecció General d'Emergències.  
b) La vicepresidència l'exercirà la persona titular de la Gerència de l'SGISE amb veu i vot, o en la seua absència o per delegació, la persona titular de la Direcció Operativa.  
c) La secretaria l'exercirà la persona titular de la Subdirecció General d'Emergències, amb veu i vot.  
d) Vocals:  
- Una persona designada per cada un dels servicis de prevenció, extinció d'incendis i salvament provincials.  
- Fins a set persones designades per les organitzacions sindicals més representatives de les unitats de bombers forestals de manera proporcional a la seua implantació.  
- La persona que ocupe la direcció del servici competent en extinció d'incendis forestals.  
- Una persona designada per qui exercisca la presidència de la mesa d'entre el personal tècnic de l'agència, competent en matèria d'extinció d'incendis.  
- Una persona designada per qui exercisca la presidència de la mesa d'entre el personal tècnic de l'agència, adscrit als servicis competents en emergències, 112 i planificació.  
- Una persona designada per qui exercisca la presidència de la mesa d'entre el personal de l'IVASPE.  
- Dos persones designades per qui exercisca la presidència de la mesa d'entre el personal tècnic de l'SGISE.  
3. En la designació de les persones components de la mesa de coordinació se seguirà el principi de garantir la presència equilibrada de dones i homes, de conformitat amb la Llei 9/2003, de la Generalitat, de 2 d'abril, per a la igualtat entre dones i homes, i l'article 14 de la Llei orgànica 3/2007, de 22 de maig, per a la igualtat efectiva de dones i homes.»  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Generalitat Valenciana.  
  
València, 13 de febrer de 2024  
  
El president de la Generalitat,  
CARLOS MAZÓN GUIXOT  
  
La consellera de Justícia i Interior,  
ELISA MARÍA NÚÑEZ SÁNCHEZ


Còpia Permalink ELI